《战城南》
清代·蕴端

朝战城之南，暮战城之北。阗然一鼓两阵交，杀气暗天太阳白。

将士奋呼击贼，无不以一当百。矢石既竭，继以锋锷。

自未至申，敌兵乃却。将军战胜气如虎，立马军前点部伍。

西山日落东山昏，收兵渡河河水浑。白骨堆中鬼语聚，黄沙田上寒邻屯。

战马惊鸣不肯行，腥风吹透伤刀痕。旧卒三十万，半作离乡魂。

将军要封侯，未肯入雁门。君不见汉李广，数不偶而奇。

又不见班定远，白头归已迟。将军兮将军，胡不归享太平时。

作者简介：（1671—1705）或作袁端、蕴端。清宗室，字正子，一字兼山，号玉池生，别号红兰室主人。岳乐子。康熙二十三年，封勤郡王，后降贝子，寻缘事革爵。自少修谨，被服儒素，嗜学博古，诗拟李商隐，画法陈淳。有《玉池生稿》、《扬州梦传奇》。